શ્રવણની એક જ મક્સદ છેઃ રાજ્ય સ્તરની સ્પર્ધામાં ઊતરીને સ્પોર્ટસ ક્વોટામાં રેલવેની નોકરી લઈ લેવી. ભગવાનદાસ મિશ્રા (જિમી શેરગિલ) કોચ-કમ-રાજકારણી-કમ-બાહુબલી છે. સ્ટેટનું બૉક્સિંગ તંત્ર એ બાપાની જાગીર હોય એ રીતે ચલાવે છે. બૉક્સિંગ શીખવા આવતા શાગીર્દોને શાકબકાલું લેવા બજાર મોકલે છે, કાંદા-બટાટા છોલાવે છે, ઘરનાં કામ કરાવે છે. ભગવાનદાસ ચાહે એ જ રાજ્ય સ્તરની સ્પર્ધામાં જઈ શકે. આવા ભગવાનદાસ સામે માથું ઊંચકીને શ્રવણ એની દુશ્મની વહોરી લે છે. એમાં વળી શ્રવણ ભારાડી ભગવાનદાસની મૂક (સાંભળી શકતી, પણ બોલી ન શકતી) ભત્રીજી સુનયના (ઝોયા હુસૈન)ના પ્રેમમાં પડે છે. એ પછી તો એની પર વિતાડવામાં ભગવાનદાસ કંઈ બાકી રાખતો નથી. દરમિયાન શ્રવણની એક મૅચ જોઈ બનારસના કોચ સંજયકુમાર એને તાલીમ આપવાનું શરૂ કરે છે. માથાભારે ભગવાનદાસ સંજયકુમાર પર પણ જીવલેણ હુમલો કરાવે છે, જેને પગલે એ કોમામાં સરી પડે છે. આમ છતાં શ્રવણ પોતાનો સંઘર્ષ જારી રાખે છે…